Document ID: 32013R0578

REGULAMENTUL DE PUNERE ÎN APLICARE (UE) NR. 578/2013 AL COMISIEI
din 17 iunie 2013
de suspendare a introducerii în Uniune a exemplarelor din anumite specii ale faunei și florei sălbatice
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (1), în special articolul 4 alineatul (6),
întrucât:
(1)
La articolul 4 alineatul (6) din Regulamentul (CE) nr. 338/97 se prevede posibilitatea impunerii de restricții de către Comisie în privința introducerii în Uniune a anumitor specii, în conformitate cu condițiile prevăzute la literele (a)-(d) de la articolul respectiv. De asemenea, la articolul 71 din Regulamentul (CE) nr. 865/2006 al Comisiei din 4 mai 2006 de stabilire a normelor de punere în aplicare a Regulamentului (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea (2) au fost stabilite măsuri de implementare a acestor restricții.
(2)
Lista speciilor a căror introducere în Uniune se suspendă a fost stabilită cel mai recent în Regulamentul (UE) nr. 757/2012 al Comisiei din 20 august 2012 de suspendare a introducerii în Uniune a exemplarelor din anumite specii ale faunei și florei sălbatice (3).
(3)
Pe baza unor informații recente, Grupul de analiză științifică a ajuns la concluzia că starea de conservare a anumitor specii suplimentare enumerate în anexele A și B la Regulamentul (CE) nr. 338/97 va fi serios periclitată dacă nu se suspendă introducerea acestora în Uniune din anumite țări de origine. În consecință, ar trebui suspendată introducerea în Comunitate a următoarelor specii noi:
Hippopotamus amphibius din Camerun și Mozambic;
Cercopithecus dryas din Republica Democratică Congo;
Stephanoaetus coronatus și Torgos tracheliotus din Tanzania;
Balearica pavonina din Sudan;
Chamaeleo africanus din Niger;
Heosemys annandalii și Heosemys grandis din Laos;
Mantella pulchra din Madagascar;
Tridacna crocea, Tridacna maxima și Tridacna squamosa din Cambodgia;
Nardostachys grandiflora din Nepal.
(4)
Grupul de analiză științifică a concluzionat, de asemenea, pe baza celor mai recente informații disponibile, că suspendarea introducerii în Uniune a următoarelor specii nu mai este necesară:
Canis lupus din Kârgâzstan;
Ateles geoffroyi și Brachypelma albopilosum din Nicaragua;
Calumma brevicorne, Calumma gastrotaenia, Calumma nasutum, Calumma parsonii, Furcifer antimena, Furcifer campani și Furcifer minor din Madagascar;
Cuora amboinensis, Cuora galbinifrons, Cycadaceae spp., Christensonia vietnamica, Stangeriaceae spp și Zamiaceae spp. din Vietnam;
Rauvolfia serpentina din Birmania/Myanmar;
Pterocarpus santalinus din India.
(5)
Au fost consultate toate țările de origine ale speciilor care fac obiectul unor noi restricții privind introducerea în Uniune.
(6)
Prin urmare, lista speciilor a căror introducere în Uniune se suspendă trebuie modificată, iar Regulamentul (UE) nr. 757/2012 trebuie înlocuit, din motive de claritate.
(7)
Grupul de analiză științifică instituit în temeiul articolului 17 din Regulamentul (CE) nr. 338/97 a fost consultat.
(8)
Măsurile prevăzute de prezentul regulament sunt conforme cu avizul Comitetului pentru comerțul cu specii de faună și floră sălbatice instituit prin articolul 18 din Regulamentul (CE) nr. 338/97,
ADOPTĂ PREZENTUL REGULAMENT:
Articolul 1
Introducerea în Uniune a exemplarelor din speciile faunei și florei sălbatice enumerate în anexa la prezentul regulament se suspendă.
Articolul 2
Regulamentul de punere în aplicare (UE) nr. 757/2012 se abrogă.
Trimiterile la regulamentul abrogat se interpretează ca trimiteri la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 iunie 2013.

Labels: 3
5
20